পর্যাপ্ত আয়ের সম্ভাবনা না থাকলে ব্যয়ের লাগাম টেনে ধরার প্রবণতা রয়েছে অর্থনীতিতে। এ অবস্থায় আগামী বাজেটে এমন কোনো বিকল্প খোলা ছিল কি না, জানতে চাইলে জাহিদ হোসেন বলেন, আগামী বাজেটে ইক্যুইটি ইনভেস্টমেন্ট খাতে ২৪ হাজার ৫৫৬ কোটি টাকা রাখা হয়েছে। এ বরাদ্দের বড় অংশ রাষ্ট্রায়ত্ত ব্যাংকের মূলধন ঘাটতি পূরণে ব্যয় হতে পারে। এ খাতে স্বচ্ছতা নিশ্চিত করা গেলে বরাদ্দ কমানো সম্ভব হবে। তিনি আরো বলেন, বেসরকারি ব্যাংকগুলোকে আগেই বাড়তি সুবিধা দেওয়া হয়েছে। এ অবস্থায় নতুন করে কর ছাড় দেওয়ার যৌক্তিকতা নিয়ে প্রশ্ন রয়েছে। সঞ্চয়পত্রের সুদ বাবদ বরাদ্দ ১৬ হাজার ৬৫৬ কোটি থেকে ২৯ হাজার কোটি টাকায় উন্নীত হয়েছে। বিভিন্ন খাতেও ভর্তুকি বাড়ছে। সরকারি কর্মকর্তাদের বেতন ছাড়াও ভাতার জন্য রাখা হয়েছে ২৯ হাজার ১৫ কোটি টাকা। অভ্যন্তরীণ প্রশিক্ষণে চলতি অর্থবছর ৭৮৯ কোটি টাকা বরাদ্দ থাকলেও নতুন বছরের জন্য থাকছে ২ হাজার ৭৯৩ কোটি টাকা। স্বচ্ছতা নিশ্চিত না করে এসব খাতে অর্থ ব্যয়ে সতর্কতা প্রয়োজন বলে জানান এ অর্থনীতিবিদ।